钦定古今图书集成/理学汇编/字学典/第152卷 > 《徐炬明事物原始》 > 《纸》
## 钦定古今图书集成/理学汇编/字学典/第152卷 > 《徐炬明事物原始》 > 《纸》

《后汉书》云：“蔡伦传古人多编竹简，或用缯帛，但缯嫌
贵，竹嫌重，皆不便于人。蔡伦，字敬仲，为上方令，用楮
树皮及麻头鱼网故帛以为纸。元兴元年，献于和帝。
帝善之，令天下皆造用，咸称为蔡伦纸。”盛洪之《荆州
记》曰：“汉顺帝蔡伦，始以鱼网造纸。”毛颖与会稽楮先
生友善，故称纸为楮先生，薛稷封纸为楮国公。汉章
帝时，日本之使名兴能，善书，纸似茧而泽，而茧纸始
于汉章帝时。齐高帝造银光纸赐王僧虔，出《丹阳记》。
坡诗“麦光铺几净无瑕”，即今吴中竹纸也。成都以麻
屑为纸，南越以海苔为纸，名侧理纸。《桓元伪事》曰：桓
元为平淮令，造青赤嫖姚花纸。石季龙写伪诏用五
色纸之始。今吴中之蜡笺、画笺犹妙，唐时蜀妓薛涛
好制小诗，惜纸幅乃狭小之，号“薛涛笺。”韩浦诗“十样
鸾笺出益州”是也。